和運使舍人觀潮  其一
作者：范仲淹
朝代：宋

paragraphs: 何處潮偏盛，錢唐無與儔。
誰能問天意，獨此見濤頭。
海浦吞來盡，江城打欲浮。
勢雄驅島嶼，聲怒戰貔貅。
萬疊雲纔起，千尋練不收。
長風方破浪，一氣自横秋。
高岸驚先裂，羣源怯倒流。
騰凌大鯤化，浩蕩六鼇遊。
北客觀猶懼，吳兒弄弗憂。
子胥忠義者，無覆巨川舟。